ಮಾಜಿ ಮೇಯರ್ ಗೆ ಎಂಥಾ ದುಸ್ಥಿತಿ ನಾಗರಹೊಳೆಯಲ್ಲಿ ವೇಷ ಮರೆಸಿ ಓಡಾಡುತ್ತಿದ್ದ ಬೆಂಕಿ ರಾಜ್ ಬೆಂಗಳೂರು : ಡಿಜೆ ಹಳ್ಳಿ ಮತ್ತು ಕೆಜಿ ಹಳ್ಳಿ ಗಲಭೆ ಪ್ರಕರಣದಲ್ಲಿ ಪ್ರಮುಖ ಆರೋಪಿಯಾಗಿರುವ ಮಾಜಿ ಮೇಯರ್ ಸಂಪತ್ ರಾಜ್ ಪೊಲೀಸರ ಕೈಯಿಂದ ತಪ್ಪಿಸಿಕೊಳ್ಳಲು ಆಡಿದ ಒಂದೊಂದೇ ಆಟಗಳು ಇದೀಗ ಬಯಲಾಗುತ್ತಿದೆ. ಬ್ಯಾಪಿಸ್ಟ್ ಆಸ್ಪತ್ರೆಯಿಂದ ತಪ್ಪಿಸಿಕೊಂಡಿದ್ದ ಸಂಪತ್ ರಾಜ್ ಸ್ನೇಹಿತ ರಿಯಾಜ್ವುದ್ದೀನ್ ಕಾರಿನಲ್ಲಿ ನಾಗರಹೊಳೆ ತಲುಪಿದ್ದರು. ಬಳಿಕ ಎರಡು ವಾರಗಳ ಕಾಲ ಅಲ್ಲೇ ಆಶ್ರಯ ಪಡೆದಿದ್ದ ಬೆಂಕಿ ಸ್ಟಾರ್ ಎಲ್ಲಿ ಪೊಲೀಸರು ಬಂದು ಬಿಡ್ತಾರೋ ಅನ್ನುವ ಭಯದಿಂದ ಎರಡು ದಿನಕ್ಕೊಮ್ಮೆ ಸ್ಥಳ ಬದಲಾಯಿಸುತ್ತಿದ್ದರು. ಈ ವೇಳೆ ಬಸ್ ನಲ್ಲಿ ಸಾಮಾನ್ಯರಂತೆ ಪ್ರಯಾಣಿಸಿದ್ದ ಸಂಪತ್ ರಾಜ್ ಚಹರೆ ಪತ್ತೆಯಾಗದಂತೆ ವೇಷ ಬದಲಾಯಿಸುತ್ತಿದ್ದರಂತೆ. ಈ ಸಲುವಾಗಿ ಸಾಧಾರಣ ಉಡುಪು ಧರಿಸುತ್ತಿದ್ದರು ಎಂದು ಗೊತ್ತಾಗಿದೆ. 15 ದಿನಗಳ ಆ ಭಾಗದಲ್ಲಿ ಕಾಲ ಕಳೆದ ಸಂಪತ್ ರಾಜ್ ಕೊನೆಗೆ ಬೆಂಗಳೂರಿನ ಬೆನ್ಸನ್ ಟೌನ್ ನಲ್ಲಿರುವ ತಮ್ಮ ಗೆಳೆಯನ ಮನೆಗೆ ಆಗಮಿಸಿದ್ದರು. ಅಲ್ಲಿಗೆ ವಕೀಲರನ್ನು ಕರೆಸಿಕೊಂಡು ಜಾಮೀನು ಕುರಿತು ಚರ್ಚಿಸಿದ್ದರು. ಅಷ್ಟು ಹೊತ್ತಿಗೆ ಸಂಪತ್ ರಾಜ್ ರಾಜಧಾನಿ ಪ್ರವೇಶಿಸಿರುವ ಮಾಹಿತಿ ಸಿಕ್ಕಿತ್ತು, ಹೀಗಾಗಿ ಬಂಧಿಸಿ ಕರೆ ತಂದಿದ್ದಾರೆ. ಇಷ್ಟೆಲ್ಲಾ ಖತರ್ ನಾಕ್ ನಾಟಕವಾಡಿರುವ ಸಂಪತ್ ರಾಜ್ ತಪ್ಪಿತಸ್ಥನಲ್ಲ ಎಂದು ಡಿಕೆ ಶಿವಕುಮಾರ್ ಹೇಳುತ್ತಿರುವುದು ನಿಜಕ್ಕೂ ದುರಂತ ತಾನೇ.